**35 Som ubytovateľom a mám záujem poskytovať ubytovanie cudzincom, aké sú moje povinnosti vo vzťahu k zákonu o pobyte cudzincov?**

Ubytovateľom sa podľa zákona o pobyte cudzincov rozumie právnická osoba alebo fyzická osoba – podnikateľ, ktorá poskytuje ubytovanie na základe zmluvy o ubytovaní.

Zákon o pobyte cudzincov ukladá ubytovateľovi nasledovné povinnosti:

* pri ubytovaní overiť totožnosť cudzinca
* do knihy ubytovaných uviesť pri cudzincovi aj štátnu príslušnosť a dátum narodenia
* zabezpečiť vyplnenie úradného tlačiva o hlásení pobytu cudzinca a doručiť ho policajnému útvaru do piatich dní od ubytovania; doručenie je možné aj prostredníctvom elektronickej služby zavedenej na tento účel,
* umožniť policajnému útvaru vstup do všetkých priestorov ubytovacieho zariadenia na účel kontroly plnenia povinností ustanovených zákonom o pobyte cudzincov

Uvedené tlačivá je možné odovzdať osobne na útvare cudzineckej polície Policajného zboru alebo prostredníctvom poštového doručovateľa. V prípade využitia služieb poštového doručovateľa je potrebné, aby ste zásielku obsahujúcu úradné tlačivá o hlásení pobytu cudzinca odovzdali na poštovú prepravu najneskôr v piaty deň od ubytovania cudzinca vo Vašom ubytovacom zariadení z dôvodu zachovania zákonnej lehoty, nakoľko v súlade so zákonom o správnom konaní je lehota zachovaná, ak sa posledný deň lehoty podanie odovzdá na poštovú prepravu.

V prípade nedodržania zákonnej lehoty (päť dní) sa ako ubytovateľ dopúšťate správneho deliktu v zmysle príslušných ustanovení zákona o pobyte cudzincov, za ktorý Vám môže policajný útvar v správnom konaní udeliť pokutu do 3 300 Eur.